Ehdotus neuvoston asetukseksi (EY) ympäristöalan rahoitusvälineen perustamisesta (Life) annetun neuvoston asetuksen (ETY) N:o 1973/92 muuttamisesta /* KOM/95/0135 lopull. - SYN 95/0093 */



Virallinen lehti nro C 184 , 18/07/1995 s. 0012



Ehdotus neuvoston asetukseksi (EY) ympäristöalan rahoitusvälineen perustamisesta (Life) annetun neuvoston asetuksen (ETY) N:o 1973/92 muuttamisesta (95/C 184/07) (ETA:n kannalta merkityksellinen teksti) KOM(95) 135 lopull - 95/0093(SYN) (Komission esittämä 11 päivänä toukokuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan, ottaa huomioon komission ehdotuksen, toimii yhteistyössä Euroopan parlamentin kanssa, ottaa huomioon talous- ja sosiaalikomitean lausunnon, sekä katsoo, että ympäristöalan rahoitusväline Life toteutetaan vaiheittain, ja ensimmäinen vaihe päättyy 31 päivänä joulukuuta 1995, ympäristöalan rahoitusvälineen perustamisesta (Life) 21 päivänä toukokuuta 1992 annetun neuvoston asetuksen (ETY) N:o 1973/92 (1) 14 artiklan 1 kohdassa säädetään, että komissio tekee ehdotukset mahdollisista muutoksista ottaen huomioon toiminnan jatkamisen ensimmäisen vaiheen jälkeen, koska Lifella on ollut myönteinen vaikutus yhteisön ympäristöpolitiikan tavoitteiden toteutumiseen, on syytä toteuttaa toinen, neljän vuoden mittainen vaihe, joka päättyy 31 päivänä joulukuuta 1999, kokemus Lifesta ensimmäisen vaiheen aikana on osoittanut, että on tarpeen keskittää voimia vähentämällä niitä toiminnan alueita, jotka voivat hyötyä yhteisön rahoitustuesta, yksinkertaistaa hallinnollisia menettelyjä ja tarkentaa entisestään valintaperusteita ja toimenpiteiden arviointia, tämän vuoksi olisi toissijaisuusperiaatteen mukaisesti parannettava Lifen soveltamista koskevien yksityiskohtaisten sääntöjen tehokkuutta ja avoimuutta, ja yhteisön ja tiettyjen Keski- ja Itä-Euroopan valtioiden välillä tehtyjen Eurooppa-sopimusten lisäpöytäkirjoissa määrätään näiden valtioiden osallistumisesta yhteisön ohjelmiin erityisesti ympäristön alalla, ON ANTANUT TÄMÄN ASETUKSEN: 1 artikla Muutetaan asetus (ETY) N:o 1973/92 seuraavasti: 1. Korvataan 1 artikla seuraavasti: "1 artikla Perustetaan ympäristöä koskeva rahoitusväline, jäljampänä `Life-tuki`. Life-tuen yleistavoite on helpottaa yhteisön ympäristöpolitiikan ja ympäristölainsäädännön kehittämistä ja toteuttamista." 2. Korvataan 2 artikla seuraavasti: "2 artikla Toimet, joille voidaan myöntää Life-tuen taloudellista avustusta, ovat: 1. Yhteisö: 1.1 luonnonsuojeluun liittyvät toimet: luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY sekä erityisesti eurooppalaisen `Natura 2000` -verkoston täytäntöön panemiseksi tarvittavat toimenpiteet; 1.2 yhteisön ympäristöpolitiikan täytäntöönpanoon tähtäävät toimet: a) valmistelevat toimet ja tukitoimet, joiden tarkoituksena on helpottaa yhteisön lainsäädännön täytäntöönpanoa lisäämällä rakenteellisten toimenpiteiden tehokkuutta ympäristön hyväksi niillä ensisijaisilla alueilla, joilla näitä toimenpiteitä toteutetaan, toisin sanoen: - rannikkoalueiden suojelu ja niiden järkiperäinen hoito - teollisuusjätteiden ja erityisesti myrkyllisten ja vaarallisten jätteiden vähentäminen, mukaan lukien saastuneiden alueiden puhdistaminen - vesiensuojelu, mukaan lukien jätevesien käsittely; b) paikallisyhteisöille suunnatut esittelyhankkeet, kannustavat toimet ja teknisen avun toimet ympäristönäkökohtien huomioon ottamiseksi alueiden maankäytössä; c) innovaatiot ja esittelytoimet, joiden tarkoituksena on edistää kestävää kehitystä teollisuustoiminnassa, esimerkiksi hankkeissa, joiden ansiosta on mahdollista todentaa ympäristöystävällisten teknologioiden taloudellinen toteutettavuus, taata ympäristöalan koulutus näiden teknologioiden toteuttamiseksi, edistää ympäristövaikutusten arviointia ja ympäristömerkin käyttöä jne. 2. Välimeren alueen kolmannet maat tai Itämeren rannikkovaltiot, jotka eivät ole Euroopan Unionin kanssa assosiointisopimuksen allekirjoittaneita Keski- ja Itä-Euroopan maita: a) tekninen apu ympäristöalan tarpeellisten hallinnollisten rakenteiden sekä ympäristöpolitiikkojen ja toimintaohjelmien luomiseksi; b) esittelytoimet kestävän kehityksen edistämiseksi. 3. Komission aloitteesta toteutetut liitännäistoimenpiteet, jotka ovat tarpeen 1 ja 2 kohdassa tarkoitettujen toimien analysoimiseksi, arvioimiseksi ja edistämiseksi, sekä tiedon levittäminen aiheesta." 3. Kumotaan 3 artikla. 4. Korvataan 7 artikla seuraavasti: "7 artikla 1. Life-Tuki toteutetaan vaiheittain. Toinen vaihe päättyy 31 päivänä joulukuuta 1999. 2. Budjettivallan käyttäjä määrittää jokaista varainhoitovuotta varten käytettävissä olevat määrärahat." 5. Korvataan 8 artikla seuraavasti: "8 artikla 1. Kullekin 2 artiklassa tarkoitetulle toiminnan alalle yhteisön varoista myönnettävissä olevat prosenttiosuudet ovat seuraavat: a) 46 % toimille, jotka toteutetaan 2 artiklan 1 kohdan 1 alakohdassa tarkoitetulla alalla; b) 46 % toimille, jotka toteutetaan 2 artiklan 1 kohdan 2 alakohdassa tarkoitetulla alalla; c) 5 % 2 artiklan 2 kohdassa tarkoitetuille toimille; d) 3 % 2 artiklan 3 kohdassa määritellyille toimille. 2. Yhteisön taloudellisen tuen määrä 2 artiklan 1 kohdassa mainittujen toimien osalta on tavallisesti 50 prosenttia tukeen oikeuttavista kustannuksista. Kyseinen määrä on kuitenkin: - 30 prosenttia kustannuksista sellaisten hankkeiden osalta, joista on huomattavia tuloja; - poikkeuksellisesti enintään 75 prosenttia kustannuksista sellaisten toimien osalta, jotka koskevat direktiivin 92/43/ETY mukaisesti yhteisössä ensisijaisesti suojeltavia elinympäristöjä ja lajeja tai lintulajeja, joita uhkaa sukupuuttoon kuoleminen. 3. Yhteisön taloudellisen tuen määrä 2 artiklan 2 kohdassa tarkoitettujen teknisen avun toimien ja 2 artiklan 3 kohdassa säädettyjen liitännäistoimenpiteiden osalta on enintään 100 prosenttia näiden toimien kustannuksista." 6. Asetuksen 9 artiklassa: - korvataan 1 kohta seuraavasti: "1. Jäsenvaltioiden on toimitettava komissiolle ehdotukset rahoitettaviksi toimiksi. Kun kyse on toimista, joihin osallistuu useita jäsenvaltioita, ehdotuksen toimittaa se viranomainen tai toimielin, joka vastaa toimien yhteensovittamisesta." - korvataan 4 kohta seuraavasti: "4. Komissio ilmoittaa jäsenvaltioille kiinnostusta koskevien ilmoitusten yhteydessä saatujen ehdotusten sisällöstä sekä kolmansista maista saapuneista hakemuksista." - korvataan 5 kohta seuraavasti: "5. Edellä 2 artiklan 1 kohdan 1 alakohdassa säädetyt toimet alistetaan direktiivin 92/43/ETY 21 artiklassa säädetylle menettelylle; muut Life-tukea saavat toimet hyväksytään 13 artiklassa säädetyn menettelyn mukaisesti. Hyväksytyt toimet antavat aihetta: - Euroopan yhteisössä toteutettavien hankkeiden osalta komission puitepäätökseen, joka on osoitettu jäsenvaltioille ja joka koskee hyväksyttyjä ehdotuksia, sekä edunsaajille osoitettuihin yksittäisiin päätöksiin, jotka koskevat erityisiä hankkeita; - kolmansissa maissa toteutettavien hankkeiden osalta sopimukseen tai yleissopimukseen, jossa määritellään osallistujien oikeudet ja velvollisuudet ja joka on tehty kyseisen toimen toteuttamisesta vastuussa olevien edunsaajien kanssa." - poistetaan 6 kohta. 7. Lisätään uusi 9 a artikla, jonka sanamuto on seuraava: "9 a artikla 1. Taloudellista tukea koskevien hakemusten on liityttävä toimiin, jotka täyttävät seuraavat vaatimukset: a) toimista on oltava etua yhteisölle erityisesti - kyseisten luontotyyppien ja lajien osalta; - yhteisössä yleisesti kohdattavan ongelman ratkaisujen osalta; b) toimilla on oltava huomattava vaikutus yhteisön ympäristöpolitiikan toteuttamiseen, erityisesti suosimalla monikansallista tai biotrooppikohtaista lähestymistapaa; c) luonnonsuojeluhankkeiden osalta toimien on oltava tietyn jäsenvaltion direktiivin 92/43/ETY 4 artiklan nojalla ehdottamia tai koskettava direktiivin 79/409/ETY 4 artiklan perusteella luokiteltuja alueita tai näiden kahden direktiivin liitteissä II ja I mainittuja lajeja; d) erityisesti esittelyhankkeiden, kannustavien toimien ja teknisen avun toimien osalta: - toimien on oltava luonteeltaan innovatiivisia ja esimerkillisiä ja niiden on oltava edistyksellisiä nykytilanteen tai käytettävissä olevan tekniikan perusteella; - toimien on kannustettava ympäristön suojelulle suotuisten menettelyjen ja teknologioiden entistä laajempaa käyttöä ja soveltamista; - toimilla on pyrittävä kehittämään ja siirtämään sellaista korkeatasoista taitotietoa, jota voidaan käyttää samanlaisissa tai samankaltaisissa tilanteissa; - toimilla on oltava tyydyttävä kustannus-hyötysuhde ja tarvittaessa niiden on voitava osoittaa olevan taloudellisesti elinkelpoisia; - toimien on noudatettava `saastuttaja maksaa` -periaatteen täytäntöönpanoedellytyksiä. 2. Hakemusten on oltava seuraavien edellytysten mukaisia: a) niissä on otettava huomioon tutkimukset ja keinot, jotka ovat tarpeen hankittujen tietojen siirtämiseksi ainoastaan silloin, kun nämä toimet suoraan myötävaikuttavat rahoitetun toiminnan tavoitteen saavuttamiseen; b) muiden kuin 2 artiklan 1 kohdan 1 alakohdassa tarkoitettujen hankkeiden osalta niiden on suljettava pois: - kaikki raskaisiin perusrakenteisiin liittyvistä investoinneista tai luonteeltaan rakenteellisista ei-innovatiivisista investoinneista johtuvat menot; - puiteohjelmaan kuuluvat tutkimuksen ja teknologisen kehityksen toimet; - teollisessa mittakaavassa vakiintuneet toimet; c) ympäristöystävällisten ja tuloja tuottavien teknologioiden edistämiseen liittyvien hankkeiden osalta on säädettävä, että rahoitusosuus on vähintään samansuuruinen kuin yhteisön tuki. 3. Hakemuksia, jotka eivät täytä 1 kohdassa esitettyjä vaatimuksia, ei oteta käsiteltäviksi, ja näin ollen ne jätetään tässä asetuksessa säädetyn arviointimenettelyn ulkopuolelle. Menoja, jotka eivät ole 2 kohdassa esitettyjen edellytysten mukaisia, ei pidetä tukeen oikeuttavina menoina." 8. Poistetaan 12 artiklan 4 kohdan viimeinen virke, joka alkaa "13 artiklassa tarkoitetun komitean lausunnon jälkeen . . .". 9. Poistetaan 13 artiklan 2 kohdasta seuraava teksti: "sanotun kuitenkaan rajoittamatta direktiivin 92/43/ETY 8 artiklan soveltamista". 10. Lisätään uusi 13 a artikla, jonka sanamuoto on seuraava: "13 a artikla Kaikki Keski- ja Itä-Euroopan assosioituneet maat voivat osallistua Life-rahoitusvälineeseen niillä edel lytyksillä, jotka mainitaan assosiointisopimusten lisäpöytäkirjoissa näiden maiden kanssa (tehtävien) (tehtyjen) yhteisön ohjelmien osallistumisen osalta." 11. Korvataan 14 artikla seuraavasti: "14 artikla Komissio antaa viimeistään 31 päivänä joulukuuta 1998 Euroopan parlamentille ja neuvostolle kertomuksen tämän asetuksen soveltamisesta ja määrärahojen käytöstä ja tekee ehdotukset mahdollisista muutoksista ottaen huomioon toiminnan jatkamisen toisen vaiheen jälkeen. Neuvosto päättää määräenemmistöllä komission ehdotuksesta kolmannen vaiheen täytäntöönpanosta 1 päivästä tammikuuta 2000 alkaen." 12. Lisätään uusi 14 a artikla: "14 a artikla Rahoitustukea koskevat hakemukset toimille, jotka eivät ole voineet hyötyä tuesta riittämättömien varojen vuoksi vuonna 1995, voidaan ottaa huomioon tässä asetuksessa määrätyin edellytyksin varainhoitovuoden 1996 aikana." 13. Kumotaan liite "2 artiklan 1 kohdassa tarkoitetut toiminnan alat ja 7 artiklan 4 kohdassa tarkoitettu tuen viitteellinen osuus". 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. (1) EYVL N:o L 206, 22.7.1992, s. 1